钦定古今图书集成/理学汇编/字学典/第001卷 > 宋
## 钦定古今图书集成/理学汇编/字学典/第001卷 > 宋

### 太宗雍熙二年命徐铉句中正刊定许慎说文

按《宋史太宗本纪》，不载。按《徐铉传》，铉尝受诏与句
中正、葛湍、王惟恭等同校《说文》。序曰：“许慎《说文》十四
篇，并序目一篇，凡万六百馀字。圣人之旨，盖云备矣。”
夫八卦既画，万象既分，则文字为之大辂，载籍为之
大辔，先王教化所以行于百代，及物之功与造化，均
不可忽也。虽五帝之后，改易殊体，六国之世，文字异
形，然犹存篆籀之迹，不失形类之本。及暴秦苛政，散
隶聿兴，便于末俗，人竞师法。古文既变，巧伪日滋。至
汉宣帝时，始命诸儒修《仓颉》之法，亦不能复。至光武
时，马援上疏，论文字之讹谬，其言详矣。及和帝时，申
命贾逵修理旧文。于是许慎采史籀、李斯、扬雄之书，
博访通人，考之于逵，作《说文解字》。至安帝十五年始
奏上之，而隶书之行已久，加以行、草八分纷然间出，
反以篆籀为奇怪之迹，不复经心。至于六籍旧文，相
承传写，多求便俗，渐失本原。《尔雅》所载草木鱼鸟之
名，肆志增益，不可观矣。诸儒传释，亦非精究，小学之
徒，莫能矫正。唐大历中，李阳冰篆迹殊绝，独冠古今，
于是刊定《说文》，修正笔法，学者师慕，篆籀中兴，然颇
排斥许氏，自为臆说。夫以师心之独见，破先儒之祖
述，岂圣人之意乎？今之为字学者，多从阳冰之新义，
所谓贵耳而贱目也。自唐末丧乱，经籍道息。有宋膺
运，人文国典，粲然复兴。以为文字者六艺之本，当由
古法。乃诏取许慎《说文解字》，精加详校，垂宪百代。臣
等敢竭愚陋，备加详考。有许慎注义，序例中所载而
诸部不见者，审知漏落，悉从补录。复有经典相承传
写，及时俗要用而《说文》不载者，皆附益之，以广篆籀
之路。亦皆形声相从，不违六书之义者。其间《说文》具
有正体，而时俗讹变者，则具于注中。其有义理乖舛，
违戾六书者，并列序于后。俾夫学者无或致“疑。大抵

又“许慎注解，词简义奥，不可周知。阳冰之后，诸儒笺
述有可取者，亦从附叶。犹有未尽，则臣等粗为训释，
以成一家之书。”《说文》之时，未有反切，后人附益，互有
异同。孙愐《唐韵》行之已久，今并以孙愐音切为定，庶
几学者有所适从焉。按《句中正传》：中正精于字学，
太平兴国二年，献八体书。太宗素闻其名，召入，授著
作郎，直史馆。被诏详定篇韵，与徐铉重校定《说文》，模
印颁行。太宗览之嘉赏。尝以大小篆、八分三体书《孝
经》摹石，咸平三年表上之。真宗召见便殿赐坐，问所
书几时，中正曰：“臣写此书，十五年方成。”上嘉叹良久，
赐金紫，命藏于秘阁。

按《续文献通考》：“太宗雍熙二年，命徐铉句中正刊定
许慎《说文》，正天下字学，书成计十四篇，上之御府。”

### 神宗 年王安石作字说二十四卷以进

按《宋史神宗本纪》，不载。按《王安石传》：“安石晚居金
陵，作字说，多穿凿傅会，其流入于佛老，一时学者无
敢不传习，主司纯用以取士，士莫得自名一说，先儒
传注一切废不用。”

按《续文献通考》：“神宗时，王安石以字学久不讲，作《字
说》二十四卷以进。”

### 哲宗元祐二年禁科举用王氏字说

按《宋史哲宗本纪》不载。按《续文献通考》云云。

### 绍圣元年除字说之禁

按：《宋史哲宗本纪》：绍圣元年六月“甲申，除进士引用
王安石字说之禁。”

### 徽宗崇宁三年置书学诏习篆隶草三体

按《宋史徽宗本纪》，“崇宁三年六月壬子，置书画算之
学。”按《选举志》：“书学生习篆、隶、草三体。”明《说文、字说》
“《尔雅》《大雅》《方言》，兼通《论语》《孟子》义，愿占大经者听。”篆
以古文、大小二篆为法，隶以二王、欧、虞、颜、柳真行为
法，草以章草、张芝九体为法。考书之等，以方圆肥瘦
适中，锋藏画劲，气清韵古，老而不俗为上。方而有圆
笔，圆而有方意，瘦而不枯，肥而不浊，各得一体者为
中；方而不能圆，肥而不能瘦，模仿古人笔画不得其
意，而均齐可观，为下。

### 钦宗靖康元年复禁用王安石字说

按《宋史钦宗本纪》不载。按《续文献通考》云云。

### 高宗绍兴十七年定书学之制

按《宋史高宗本纪》。不载。按《玉海》。绍兴十七年。翰林
院选试书生。以五体书。〈王虞锺真小字批答〉书学祗候，以六体
书。〈勾勒书〉《艺学》试七体书。〈玉著篆〉待诏以七体书。